Universitas Terbuka

Universitas Terbuka eli Indonesian avoin yliopisto (indonesiaksi Universitas Terbuka, lyhennys UT, suom. 'avoin yliopisto') on erityisesti joustavasta etäopetuksen tarjonnastaan tunnettu suuri indonesialainen julkinen yliopisto. Yliopisto avattiin vuonna 1984 Indonesian 45. valtionyliopistona. Opiskelijamäärältään yliopisto on erittäin suuri. Vuonna 2023 yliopistossa opiskeli aktiivisesti 439 222 ihmistä. Yliopisto tavoittelee miljoonan opiskelijan rajaa. Yliopiston oman sivuston mukaan yliopistossa oli vuonna 2023 yhteensä 468 847 tentteihin osallistunutta opiskelijaa. Opetuskieli on indonesia. Yliopistoon kuuluu neljä tiedekuntaa: taloustieteiden tiedekunta, kasvatustieteen ja opettajakoulutuksen tiedekunta, oikeus-, yhteiskunta- ja valtiotieteiden tiedekunta sekä matematiikan ja luonnontieteiden tiedekunta. Lisäksi perustutkinnon jälkeiset jatko-opinnot (myös ylemmän korkeakoulututkinnon vaihe) tarjotaan omassa tiedekunnassaan. Webometrics luokitteli yliopiston heinäkuussa 2025 sijalle 77 Indonesian lähes 3700:sta korkeakouluopetusta antavasta oppilaitoksesta tai muusta organisaatiosta. Avointen yliopistojen ryhmässä se sijoittui brittiläisen Times Higher Education -yrityksen (THE) vuosien 2024 ja 2025 vertailuihin valituista 35 parhaan yliopiston joukkoon maailmassa. Lähteet Aiheesta muualla Contact (englanniksi) (ut.ac.id)